All Black-slot draf voor vir Blues in 2020 | Netwerk24
22 Januarie 2020 16:13
Patrick Tuipulotu is vanjaar die Blues se kaptein in Superrugby. Foto: Getty Images
Tuipulotu was verlede seisoen 'n mede-kaptein van die span, maar kry vanjaar alleen die taak.
Die 26-jarige Tuipulotu het al 67 keer vir die Blues in die Superreeks en 25 toetse vir die All Blacks gespeel.
Leon MacDonald, die Blues se hoofafrigter, sê Tuipulotu was 'n logiese keuse.
"Dit is 'n rol wat hy verlede seisoen met Blake Gibson gedeel het, maar Blake het daarvan afstand gedoen om op sy spel te fokus nadat hy die laaste tyd met beserings gesukkel het.
"Patrick is 'n uitstaande internasionale speler en 'n kritieke deel van ons agttal. Hy word op en van die veld af gerespekteer.
"Hy praat nie baie nie, maar wanneer hy praat, luister almal," sê MacDonald.
Tuipulotu sê hy aanvaar die rol met die grootste nederigheid.
"Dit is 'n voorreg om die leier van die groep te wees en dit is 'n taak wat ek nie ligtelik opneem nie.
"Ek is gedrewe om die spelers, wat hardwerkend is en baie trots daarop is om in die wonderlike stad (Auckland) te woon, te lei."
Dié voormalige Superrugby-kampioenspan het die afgelope paar seisoene onderpresteer, maar die All Black-talisman Beauden Barrett het by die Blues aangesluit en hoë verwagtinge word vanjaar vir dié span gekoester.